Document ID: 32007D0410

KOMMISSIONENS BESLUTNING
af 12. juni 2007
om foranstaltninger mod indslæbning og spredning i Fællesskabet af kartoffeltenknoldviroid
(meddelt under nummer K(2007) 2451)
(2007/410/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 2000/29/EF af 8. maj 2000 om foranstaltninger mod indslæbning i Fællesskabet af skadegørere på planter eller planteprodukter og mod deres spredning inden for Fællesskabet (1), særlig artikel 16, stk. 3, og
ud fra følgende betragtninger:
(1)
I direktiv 2000/29/EF er det fastsat, at hvis en medlemsstat mener, at der er fare for, at skadegørere, der er opført i direktivets bilag I eller II, indslæbes i eller spredes på dens område, skal den træffe de foranstaltninger, der er nødvendige for at beskytte sig mod de pågældende skadegørere.
(2)
Som følge af forekomst af kartoffeltenknoldviroid underrettede Nederlandene den 14. februar 2007 medlemsstaterne og Kommissionen om, at landet den 14. februar 2007 havde truffet officielle foranstaltninger for at hindre yderligere indslæbning i og spredning inden for landets område af den pågældende skadegører.
(3)
Kartoffeltenknoldviroid er anført i del A, kapitel I, i bilag I til direktiv 2000/29/EF som en skadegører, hvis indslæbning og spredning forbydes i samtlige medlemsstater.
(4)
Der er fundet kartoffeltenknoldviroid på planter af Solanum jasminoides Paxton og Brugmansia Pers. spp. For så vidt angår den pågældende skadegører gælder der for øjeblikket ikke særlige krav til sådanne planter med oprindelse i Fællesskabet.
(5)
Det er nødvendigt at træffe foranstaltninger mod indslæbning og spredning i Fællesskabet af den pågældende skadegører, da de foreliggende videnskabelige oplysninger har vist, at forekomst af skadegøreren på de pågældende planter kan føre til yderligere spredning af den.
(6)
De foranstaltninger, der er foreskrevet i denne beslutning, bør gælde for indslæbning eller spredning af skadegøreren, import, produktion og flytning af planter af slægten Brugmansia Pers. spp. og arten Solanum jasminoides Paxton til plantning, herunder frø, i Fællesskabet. Desuden bør der udarbejdes en undersøgelse af, om den nævnte skadegører forekommer eller fortsat ikke forekommer i medlemsstaterne.
(7)
Resultaterne af foranstaltningerne bør vurderes, navnlig på grundlag af oplysninger fra medlemsstaterne, som grundlag for eventuelle fremtidige foranstaltninger.
(8)
Medlemsstaterne bør om nødvendigt tilpasse deres lovgivning for at efterkomme denne beslutning.
(9)
Resultaterne af foranstaltningerne bør tages op til fornyet vurdering senest den 29. februar 2008.
(10)
Foranstaltningerne i denne beslutning er i overensstemmelse med udtalelse fra Den Stående Komité for Plantesundhed -
VEDTAGET FØLGENDE BESLUTNING:
Artikel 1
Import af de pågældende planter
Planter af slægten Brugmansia Pers. spp. og af arten Solanum jasminoides Paxton til plantning, herunder frø, (i det følgende benævnt »de pågældende planter«) må kun føres ind i Fællesskabet, hvis:
a)
de opfylder kravene i punkt 1 i bilaget
b)
de, når de føres ind i Fællesskabet, undersøges og testes af det officielle ansvarlige organ og findes fri for kartoffeltenknoldviroid i henhold til artikel 13a, stk. 1, i direktiv 2000/29/EF.
Artikel 2
Flytning af de pågældende planter inden for Fællesskabet
De pågældende planter med oprindelse i Fællesskabet eller importeret til Fællesskabet i overensstemmelse med artikel 1 må kun flyttes inden for Fællesskabet, hvis de opfylder betingelserne i punkt 2 i bilaget.
Artikel 3
Undersøgelser og indberetning
1. Medlemsstaterne gennemfører officielle undersøgelser og, hvis det er relevant, test for forekomst af kartoffeltenknoldviroid på værtsplanter eller tegn på infektion med skadegøreren på deres område.
Resultaterne af disse undersøgelser meddeles senest den 10. januar 2008 Kommissionen og de øvrige medlemsstater, jf. dog artikel 16, stk. 2, i direktiv 2000/29/EF.
2. Formodet eller bekræftet forekomst af kartoffeltenknoldviroid indberettes straks til de officielle ansvarlige organer.
Artikel 4
Efterkommelse af denne beslutning
Om nødvendigt tilpasser medlemsstaterne de foranstaltninger, de har vedtaget for at beskytte sig mod indslæbning og spredning af kartoffeltenknoldviroid, for at bringe dem i overensstemmelse med denne beslutning. De underretter straks Kommissionen om foranstaltningerne.
Artikel 5
Revision
Denne beslutning tages op til revision senest den 29. februar 2008.
Artikel 6
Adressater
Denne beslutning er rettet til medlemsstaterne.
Udfærdiget i Bruxelles, den 12. juni 2007.

Labels: 3
16
17
6